Transparency International Slovensko

Transparency International Slovensko, skrátene TIS je nezisková mimovládna organizácia, ktorej poslaním je znižovať korupciu, zvyšovať transparentnosť inštitúcií a zapájať ľudí do verejnej kontroly. Založená bola v roku 1998 v Bratislave. Od roku 2002 pôsobí ako samostatné občianske združenie. Patrí k viac ako 100 národným pobočkám celosvetového hnutia proti korupcii Transparency International, ktoré má centrálu v Berlíne. Riaditeľom slovenskej pobočky je od apríla 2021 Michal Piško.
Činnosť.
Transparency International Slovensko sa podieľala na presadzovaní protikorupčnej legislatívy na Slovensku týkajúcej sa práva na informácie, konfliktu záujmov, verejného obstarávania, protischránkového registra či ochrany whistleblowerov. Analyticky sa venuje predovšetkým oblastiam justície a prokuratúry, verejného obstarávania, financovania politických strán, samosprávy, zdravotníctva či štátnych firiem.
TIS otvorila či pokrývala aj množstvo káuz ako bol výber strategického poradcu pri predaji podielu v Slovenských telekomunikáciách, prípady predražených CT prístrojov a zmlúv na stravovanie v slovenských nemocniciach, zneužívanie premiérovej rezervy, rozkrývanie vlastníckej štruktúry Váhostavu alebo kauza slovenského predsedníctva v Rade EÚ. TIS získala za svoje výstupy viacero nominácií v súťaži "Novinárska cena", v roku 2022 za sériu článkov o podvodoch a občianskej kontrole koronadotácií, v roku 2013 cenu získala za mapu rodinných väzieb na súdoch. Portál otvorenesudy.sk, ktorý občanom sprostredkúva súdne rozhodnutia, bol v roku 2019 nominovaný medzi 30 najlepších projektov pomáhajúcich k nastoleniu spravodlivosti vo svete na "World Justice Challenge" v Haagu. V roku 2023 získala 2. cenu v medzinárodnej súťaži pre sociálne inovácie "SozialMarie" za mapu vlastníkov zariadení v cestovnom ruchu ktovlastni.sk. TIS patrí dlhodobo medzi najcitovanejšie neekonomické mimovládne organizácie na Slovensku. Poskytuje občanom aj poradenstvo a pomáha sieťovať protikorupčných aktivistov z celého Slovenska.
Výstupy.
Hlavnými komunikačnými kanálmi TIS sú webstránka, facebooková stránka TIS a blogy na portáloch Denníka SME a Denníka N. Okrem stránky "Otvorené súdy" a podstránky "Otvorená prokuratúra" prevádzkuje pre občanov aj ďalšie portály s otvorenými a analytickými dátami. Stránka volby.transparency.sk sa zameriava na monitoring financovania politických kampaní, na portáloch samosprava.transparency.sk a firmy.transparency.sk zverejňuje organizácia už od roku 2010 rebríčky transparentnosti miest, žúp a verejných firiem, portál hlasnetruby.transparency.sk je venovaný hodnoteniu objektívnosti a verejnoprávneho charakteru radničných novín a na tender.sme.sk možno nájsť údaje o verejných obstarávaniach do roku 2018. Portály v roku 2020 navštívilo dovedna viac ako pol milióna užívateľov.
Na jeseň 2020 vydala TIS "Moc korupcie: Zákulisie nášho boja za lepšie Slovensko", ktorá opisuje 22-ročné pôsobenie TIS na Slovensku.
Správna rada.
TIS má do desať stálych zamestnancov, na jej činnosti sa príležitostne podieľajú aj expertní spolupracovníci a desiatky dobrovoľníkov. Najvyšším orgánom TIS je podľa stanov Správna rada, ktorú v roku 2023 tvorili jej predseda a výskumník z Katedry Politológie UK a Masarykovej Univerzity v Brne Samuel Spáč, bývalý ústavný sudca Ladislav Orosz, politológ z Univerzity Komenského v Bratislave Pavol Baboš, podnikateľ a zakladateľ projektu FinStat.sk Filip Glasa, docentka práva z Právnickej fakulty Trnavskej univerzity v Trnave a bývalá ministerka spravodlivosti Lucia Žitňanská, bývalý riaditeľ TIS Gabriel Šípoš a kazateľ a publicista Daniel Pastirčák. Správna rada TIS je predovšetkým poradný orgán, ktorý sa na výstupoch organizácie nepodieľa. Stretáva sa spravidla dvakrát do roka a dohliada najmä na organizačné záležitosti TIS. Na čele správnej rady pôsobili pred jej súčasným predsedom ekonóm Martin Šuster, či zakladateľky slovenskej pobočky Transparency Emília Sičáková-Beblavá a Daniela Zemanovičová.
Financovanie.
Transparency International Slovensko je financovaná predovšetkým z grantových zdrojov rôznych nadácií, individuálnych aj firemných darov, ale aj zo zdrojov Európskej únie či takzvaných nórskych fondov. Podrobnosti o svojom financovaní zverejňuje každoročne vo svojich výročných správach a to aj vrátane účtovných závierok. Zoznam súčasných donorov organizácia pravidelne zverejňuje aj na svojej webstránke v sekcii "Súčasní donori".